Täysistunto alkaa. Iältäni vanhimpana eduskunnan jäsenenä johdan puhetta tässä valtiopäivien ensimmäisessä täysistunnossa, kunnes eduskunta on työjärjestyksen 4 §:n mukaan valinnut puhemiehen ja kaksi varapuhemiestä ja nämä ovat antaneet eduskunnalle juhlallisen vakuutuksen.
Nyt seuraa puhemiehen vaali, joka, kuten varapuhemiestenkin vaalit, toimitetaan noudattamalla Suomen perustuslain 34 §:n 2 momentin ja eduskunnan vaalisäännön 5 ja 6 §:n säännöksiä. Vaalit toimitetaan siis umpilipuin. Edustajat tuovat äänestyslippunsa uurnaan aakkosjärjestyksessä toimitettavan nimenhuudon mukaan. Todetaan, että koronaepidemian vuoksi eduskuntaryhmät ovat sopineet, että vaalit toimitetaan supistetussa kokoonpanossa. Ehdokkaan nimi on yksilöitävä riittävällä tarkkuudella tarvittaessa myös etunimeä käyttäen. Avustajiksi äänestyslippujen tarkastamiseen ja äänten laskemiseen vaalissa pyydän seuraavat edustajat: Kristiina Salonen, Ville Tavio, Kai Mykkänen ja Antti Kurvinen. Totean, että annettuja ääniä ei julkilueta.
Äänestyksen tulos luetaan.
Kun edustaja Vehviläinen on saanut vaalissa enemmän kuin puolet annetuista hyväksytyistä äänistä, on hänet valittu eduskunnan puhemieheksi vuoden 2021 valtiopäivien ajaksi.
Nyt seuraa ensimmäisen varapuhemiehen vaali. Vaali toimitetaan umpilipuin. Edustajat tuovat äänestyslippunsa uurnaan aakkosjärjestyksessä. Avustajiksi vaalissa pyydän seuraavat edustajat: Ilmari Nurminen, Kaisa Juuso, Sari Sarkomaa ja Eeva Kalli.
Äänestyksen tulos luetaan.
Kun edustaja Filatov on saanut vaalissa enemmän kuin puolet annetuista hyväksytyistä äänistä, on hänet valittu eduskunnan ensimmäiseksi varapuhemieheksi vuoden 2021 valtiopäivien ajaksi.
Nyt seuraa toisen varapuhemiehen vaali. Vaali toimitetaan umpilipuin. Edustajat tuovat äänestyslippunsa uurnaan aakkosjärjestyksessä. Avustajiksi tässä vaalissa pyydän seuraavat edustajat: Kristiina Salonen, Arja Juvonen, Jukka Kopra ja Hanna-Leena Mattila.
Äänestyksen tulos luetaan.
Kun edustaja Eerola on saanut vaalissa enemmän kuin puolet annetuista hyväksytyistä äänistä, on hänet valittu eduskunnan toiseksi varapuhemieheksi vuoden 2021 valtiopäivien ajaksi.
Pyydän nyt puhemiestä ja varapuhemiehiä kutakin vuorollaan antamaan eduskunnalle työjärjestyksen 4 §:ssä säädetyn juhlallisen vakuutuksen.
Minä Anu Helena Vehviläinen vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Anu Helena Vehviläinen försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Minä Tarja Katariina Filatov vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Tarja Katariina Filatov försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Minä Juho Seppo Antero Eerola vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Juho Seppo Antero Eerola försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Pyydän nyt rouva puhemiestä ottamaan paikkansa eduskunnassa ja ryhtymään toimeensa.
Arvoisat kansanedustajat! Ärade riksdagsledamöter! Kiitän lämpimästi omasta ja valittujen varapuhemiesten puolesta siitä luottamuksesta, jota olette meille osoittaneet. On meille kunnia-asia tehdä työmme luottamuksenne arvoisesti. Jag vill på mina egna och vice talmännens vägnar varmt tacka er för det förtroende ni har visat oss. Det är en hederssak för oss att uppfylla det förtroendet. Koronavirus on pitänyt otteessaan maailmaa noin vuoden ajan. Täällä Suomessa olemme huomenna aloittamassa jo toiset koronan täyteiset valtiopäivät. Virus on vaikuttanut paljon myös eduskunnan toimintaan: sekä käsiteltäviin asioihin että meidän työtapoihimme. Voinemme olla yhtä mieltä siitä, että eduskunta on suoriutunut koronaan liittyvien säädösten ja lisäbudjettien käsittelystä erittäin hyvin. Haluan tässä yhteydessä kiittää niitä valiokuntia, jotka myös nyt istuntotauon aikana ovat käsitelleet hallituksen esitystä tartuntatautilain muutoksista. Muun muassa yhdessä sovitut supistetut kokoonpanot tässä salissa, etätyön käyttöönotto ja muut poikkeukselliset toimintatavat ovat turvanneet eduskunnan toimintakyvyn päättyvillä valtiopäivillä. Poikkeuksellinen tilanne on vaatinut erityistä joustavuutta oppositiolta. Kiitän siitä, että olette laittaneet terveysturvallisuuden parlamentaaristen oikeuksienne edelle. On selvää, että koronarajoitukset ja epätavalliset toimintatavat määrittävät työskentelyämme ainakin alkavan kevätkauden ajan. Toivon meiltä kaikilta hankalassa tilanteessa kärsivällisyyttä ja sivistynyttä sietokykyä. Yhdessä eduskunnan virkakunnan kanssa tulemme paneutumaan tänä talvena myös eduskuntaan liittyviin turvallisuuskysymyksiin. Tavoitteena on vahvistaa eduskuntaa instituutiona sekä turvata edustajien ja kaikkien täällä työskentelevien työrauhaa. På hela talmanspresidiets vägnar önskar jag er kraft, visdom och hälsa i ert arbete för alla finländares bästa. — Tack. Koko puhemiehistön puolesta toivotan teille voimia, viisautta ja terveyttä työssänne suomalaisten hyväksi. — Kiitos.
Arvoisat edustajat! Ilmoitan, että vuoden 2021 valtiopäivien avajaiset pidetään huomenna keskiviikkona 3.2.2021 kello 14.00 Eduskuntatalossa koronavirusepidemiasta johtuen ilman yleisöä. Myöskään kansanedustajat eivät osallistu avajaisiin paikan päällä. Avajaisia ja niitä edeltävää kello 12.00 alkavaa ekumeenista juhlajumalanpalvelusta voi seurata verkkolähetyksenä.